De er bare 10 og 12 år, men to brødre fra Hjallerup drømmer allerede om en stor musikkarriere. Første skridt på vejen er taget - de er netop aktuelle med sangen "Tænker du på mig". - Det handler om hvis man har været i udlandet og mødt en pige, man godt kan lide, og man så kommer hjem og tænker på hende pigen, siger brødrene Elias og Emil Høgsted Nielsen. Elias Høgsted Nielsen blev landskendt, da han var med i TV2-programmet ”Danmark har Talent”, hvor også storebror Emil optrådte sammen med Elias. Lige siden har de to brødre haft travlt med at optræde over hele landet - blandt andet på Hjallerup Marked. Til sommer skal de to brødre desuden turnere rundt med Rasmus Nøhr og Zididada på turneen Danmark Dejligst. - Det er sjovt og nervepirrende, men når man står deroppe og synger, så er det fedt, siger de to brødre. Selv om de er brødre, er de meget forskellige. Elias kan bedst lide at rappe, mens storebror Emil helst vi lave musik. Selv om de allerede har gang i karrieren, så er målet klart. - At blive ligesom Justin Bieber, siger Elias Høgsted Nielsen. Du kan se hele musikvideoen med nummeret ”Tænker du på mig” her:

Referat:
To brødre fra Hjallerup har lavet det, de selv betegner som årets sommerhit.